Kuberbedel: Moenie 'n slagoffer wees nie! | Solidariteit Helpende Hand
Geplaas op 22 Junie 2015
Daar is al baie geskryf oor die gevare en probleme daaraan verbonde om bedelaars wat op straat staan, te ondersteun. Hul stories is alombekend: "Ons kort net bietjie geld vir petrol" of "Ek kort net R5 vir verblyf vanaand". Soms kom hulle met iets meer drasties vorendag soos: "My kind is siek en ek kort geld vir medisyne." Wat die storie ook al is, of dit die waarheid is of nie, dit bly 'n groot risiko om iemand wie se agtergrond jy nie ken nie, te ondersteun.
Wat dit so hartseer maak, is dat mense wat net die beste voornemens het, gemanipuleer, uitgebuit en misbruik word. Bedel kom al van Bybelse tye af, maar met die ontwikkeling van tegnologie en verskillende mediaplatforms, het 'n hele nuwe wêreld van bedel geopen. Deesdae het byna elke persoon toegang tot 'n selfoon of rekenaar en is kuberbedel iets wat maklik op 'n oneerlike en manipulerende manier aangewend kan word om goedhartige donateurs uit te buit.
Kuberbedel is die naam wat gegee word aan die praktyk waar mense wat via die internet, sosialemedianetwerke en ander platforms om hulp of donasies vra (oftewel bedel). Om in die gemak van jou eie huis op sosiale media te sit en bedel is baie minder moeite as om heeldag in die son te staan en bedel. Daar is 'n groot tendens van bedelaars wat via hierdie platforms misbruik maak van goedhartige en soms naïewe mense.
'n Vrou van Durban het 'n ruk gelede Helpende Hand se raad gevra nadat sy geld oorbetaal het aan 'n ander vrou van Johannesburg wat op Facebook gesê het dat sy geld vir haar kind se begrafnis kort. Die vrou van Durban het haar jammer gekry en dadelik geld oorbetaal. Daarna het sy nooit weer van die Johannesburger gehoor nie. Die barmhartige persoon het Helpende Hand gekontak om te hoor of ons haar verder sou kon bystaan. Nadat ondersoek ingestel is, is bevind dat betrokke Johannesburger al jare lank bedel en dat sy boonop nie kinders het nie.
Moenie onnadenkend hartseer of skokkende stories op sosiale media deel as jy nie doodseker is of dit is waar nie. Sodra mense ophou om valse stories te deel, sal minder persone uitgebuit word.
Wanneer jy 'n verdienstelike geval op sosiale media raaklees, verwys die persoon na 'n betroubare, geregistreerde organisasie of naaste kerk.